12 ለካቲት 2020 ዝተመሓየሸ 13 ለካቲት 2020 ምንጪ ስእሊ, Office of PM/twitter መግለጺ ስእሊ, ኣማሓዳሪ ክልል ትግራይ ዶ/ር ደብረጽዮን (ጸጋም) ምስ ፕረዚደንት ኢሳይያስ ፕረዚደንት ኤርትራ ኣብ ጉዳይ ኢትዮጵያ፡ "ኢድና ኣጣሚርና ኣእክንርእን ኢና" ኢሉ ደፊሩ ምዝራቡ፡ ኢትዮጵያ ኣብ ዓብዪ ጸገም ወዲቓ ከምዘላ መርአያ እዩ ይብሉ፡ ቢቢሲ ዘዘራረቦም ተንተንቲ። ድሕሪ ዕርቀ ሰላም ኢትዮ-ኤርትራ፡ ፕረዚደንት ኢሳይያስ ኣፈወርቂ ኣብ ዞባውን ዘቤታውን ጉዳያት ንውሕ ዝበለ ቃለ-መሕትት ክህብ ሎሚ ንሳልሳይ ግዝኡ'ዩ። ኩሎም ቃለ መሕትታት ምስ ሃገራዊ ቴሌቪዥን [ማለት ቲቪ ኤረን ድምጺ ሓፋሽን ] ዝተኻየዱ'ዮም። ኣብ ዝሓለፈ ሰሙን [ብዓርቢ 07 ለካቲት 2020]፡ ንዞባውን ፖለቲካውን ምዕባለታት ኣተኲሩ ኣብ ዝገበሮ ልዕሊ ክልተ ሰዓትን ፈረቓን ዝወሰደ ቀዳማይ ክፋል ቃለ-መሕትት፡ ዝበዝሐ ክፋሉ ናብ ፖለቲካ ኢትዮጵያ ዘቕነዐ'ዩ ነይሩ። ኣቶ ኢሳይያስ፡ ብዛዕባ ኣዕኑድ ናይቲ ኣብ ሓምለ 2018 ዝተፈረመ "ስምምዕ ሰላምን ምሕዝነትን" ኤርትራን ኢትዮጵያንን ዘጋጠሞም ብድሆታትን'ውን ጠቒሱ። ምንጪ ስእሊ, MoI Eritrea መግለጺ ስእሊ, ፕረሲደንት ኢሳይያስ ብኣጋጣሚ መዓልቲ ስዉኣት መደረ እናስምዐ ኣብ ሞንጎ እዘን ሃገራት ዝመጽአ ሰላም ከበድቲ ሕልኽላኻት ዘሰነዩዎ ምዃኑ ዝጠቐሰ ፕረዚደንት ኢሳይያስ፡ ኣብ ኢትዮጵያ ተጀሚሩ ዘሎ ዕረያ [ሪፎርም] ዘላቒ ፍታሕ ንከምጽእ ከቢድ ዓቐብ ዝጽበዮ'ዩ ብምባል፡ መንግስቲ ኤርትራ ኣብ ውሽጣዊ ጉዳይ ኢትዮጵያ ምትእትታው ከም ዝገብር ኣተንቢሁ። ኢትዮጵያ ብዓሌትን ቀቢላን ኣብ ዝኸፋፈላ ፖለቲካ ኣትያ ትቕንዞ ከም ዘላ ዘልዓለ እቲ ፕረዚደንት፡ ኣብታ ሃገር ዝኾኑ ነገራት ኩሎም ንኤርትራ ከም ዝጸልውዋ ተዛሪቡ። "እዚ ንዓና ብቐጥታ ኣይምልከተናን ይኸውን። 'ናታቶም ጕዳይ'ዩ፣ ባዕላቶም ከም ድላዮም ገይሮም ይወድእዎ' ክንብል ንኽእል ኢና - ከም መጎተ። ኣብ መወዳታ ግን፡ ክንተሓጋገዘሉ ዘለና ጕዳይ እዩ" ኢሉ። "ጓኖት ኣይኰንናን ኣብ'ቲ ምዕባለ። ናይ ውሽጦም ከመይ ገይሮም ይፈትሑዎ፡ ንዓኣቶም ዝምልከት እዩ። መወዳእታ ግን ንሕና ኣእዳውና ኣጣሚርና ክንዕዘቦ ስለዘይንኽእል፡ ብንጥፈት ጽምዶ ክንገብር ኣለና"። ብዓይኒ ኢትዮጵያውያን ተንተንቲ ፕረዚደንት ኤርትራ ብዛዕባ ኢትዮጵያ በዚ ደረጃ ምዝራቡ፡ "ናይ ብሓቂ ኣብ ዓብዪ ጸገም ኢና ዘለና ማለት'ዩ" ዝብል ክኢላ ህዝባዊ ፖሊሲን ተንታኒ ፖለቲካ ምብራቕ ኣፍሪቃን ዳደ ደስታ፡ እዚ ኢትዮጵያውያን ብትኹረት ክርእዩዎ ኣለዎም ይብል። ኢትዮጵያ፡ ውሽጣዊ ጸገማታ ብናይ ባዕላ ዓቕምን መሪሕነትን ንምፍታሕ ኣይትሰንፍን ዝብል ኣቶ ዳደ፡ ኣቶ ኢሳይያስ ግዜ ወሲዱ ብዛዕባ ኢትዮጵያ ምዝራቡ ልክዕ ኣይኮነን ብምባል ይነቅፍ። "ኣብ ጉዳይ ኢትዮጵያ ክንድዚ ኣንዊሖም ክዛረቡ ክፍቀደሎምን ርእይቶ ክህቡን ኣይግባእን። ኣብዚ ሰዓት መራሒ ኢትዮጵያ [እንተዝኸውን] ቀልጢፈ ምላሽ ምሃብኩሉን መአረምታ ክግበረሉ ምተዛረብኩን፤ ስቕ ምባል ተሰማሚዐሉ ኣለኹ ማለት'ዩ። ".
